《前槛十二韵》
宋代·杨亿

前槛琼钩挂，深房斗帐褰。
梨花飞白雪，蕙草吐青烟。
彩凤依珠树，神龙护玉莲。
惊禽时格磔，戏蝶自翩翾。
度繡金针澀，迷钩画蠟煎。
怨眉颦翠羽，危涕迸朱弦。
远信三年字，空庭尺五天。
行云愁梦彻，初日妬妆妍。
织为回文乱，鬟非堕马偏。
风车来未定，月杵望长悬。
宝鑑肠空断，银潢眼欲穿。
曾波自东注，微意若为传。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。